Id-demokrazija ma tistax tgħix mingħajr media libera, diversa u indipendenti. Il-ġurnalisti u atturi tal-media madwar id-dinja jżommu lill-istati, l-uffiċjali tal-gvern, il-korporazzjonijiet u s-soċjetà inġenerali responsabbli għall-azzjonijiet tagħhom. Iżda hemm wisq fosthom li jħabbtu wiċċhom ma' theddid u attakki sempliċiment għax jagħmlu xogħolhom, filwaqt li l-awturi ta' dawn l-attakki spiss jaġixxu b'impunità totali. F'dan il-jum, li ġie proklamat bħala l-Jum Internazzjonali biex Tintemm l-Impunità għal Reati kontra l-Ġurnalisti, bis-saħħa tar-Riżoluzzjoni tal-Assemblea Ġenerali tan-NU 68/163, aħna nagħtu ġieħ lil dawk il-ġurnalisti kollha madwar id-dinja li tilfu ħajjithom u sofrew attakki fl-eżerċizzju tal-professjoni tagħhom. Nagħtu wkoll ġieħ lil dawk il-ġurnalisti kollha qalbiena li qegħdin ikomplu l-ħidma tal-kollegi tagħhom li ma jistgħux jibqgħu jwettqu l-investigazzjonijiet tagħhom. Il-qtil tal-ġurnalisti investigattivi Daphne Caruana Galizia u Jan Kuciak fl-UE, juri li l-ebda reġjun tad-dinja mhu immuni għal dan. Dawn id-delitti ta' stmerrija għandhom jiġu investigati bir-reqqa u jħarrku, bħalma huwa l-każ tal-qtil tal-ġurnalista Jamal Khashoggi fil-Konsulat tal-Arabja Sawdija f'Istanbul. Aħna tlabna u nistennew li l-Arabja Sawdija tikkoopera fuq investigazzjoni bir-reqqa, kredibbli u trasparenti u aħna nisħqu fuq il-ħtieġa għal ċarezza dwar iċ-ċirkustanzi ta' mewtu u r-responsabbiltà sħiħa ta' dawk kollha responsabbli għal dan. F'ħafna pajjiżi hemm tendenza inkwetanti li jiġi mgħawwar u mċekken l-ispazju għal ġurnaliżmu ħieles, spiss billi tiġi kkonfrontata b'mod indiskriminat il-kredibbiltà tal-media biex ikun skreditat u mdgħajjef ix-xogħol tal-ġurnalisti. Il-ġurnalisti jeħtieġu ambjent fejn huma kapaċi jaħdmu fis-sikurezza u s-sigurtà, kemm online kif ukoll offline, mingħajr biża ta' fastidju, pressjoni politika, ċensura jew persekuzzjoni. Sistema legali b'saħħitha trid tipproteġi kumpanija tal-media u l-ġurnalisti madwar id-dinja kollha biex ikunu jistgħu jwettqu xogħolhom b'indipendenza sħiħa. Fi żmien fejn qed tiżdied id-diżinformazzjoni, is-sikurezza tal-ġurnalisti trid tkun garantita biex ikunu jistgħu jippromwovu rappurtaġġ preċiż għall-benefiċċju u fl-interess taċ-ċittadini kollha tagħna. L-UE se tkompli tuża kull politika esterna u strument finanzjarju xieraq biex ittejjeb il-kwalità tal-ġurnaliżmu, l-aċċess għall-informazzjoni pubblika u l-libertà tal-espressjoni. L-UE se tkompli tiffinanzja ċ-Ċentru Ewropew għal-Libertà tal-Istampa u tal-Media (European Centre for Press and Media Freedom, ECPMF) u tipprovdi protezzjoni mmirata permezz tal-programmi tad-Difensuri tad-Drittijiet tal-Bniedem. L-istati kollha ġewwa u barra mill-Unjoni Ewropea għandhom id-dmir li jissodisfaw l-obbligi tagħhom li jipproteġu l-libertà tal-espressjoni u s-sigurtà tal-ġurnalisti billi jipprovdu ambjent ġuridiku, billi jittrattaw bis-serjetà t-theddid kontra l-ġurnalisti, u billi jieħdu passi u jressqu għall-ġustizzja l-attakki proprja. Nistennew li kulħadd isaħħaħ il-miżuri ta' prevenzjoni, billi jiġu mobilizzati l-atturi kollha u billi jinħolqu mekkaniżmi nazzjonali tas-sikurezza, f'konformità mal-Pjan ta' Azzjoni tan-NU dwar is-Sikurezza tal-Ġurnalisti u l-Kwistjoni tal-Impunità. Il-ġurnaliżmu ħieles huwa l-pedament ta' soċjetajiet liberi: jekk jiddgħajjef ikun ifisser li tkun qed tiġi mminata l-libertà proprja tagħna.